એ ઘટનાને અંદાજે બે મહિના ઉપર કંઇક સમય વીત્યો હશે, ત્યારે અબ્બાને કેટલાક ‘લોકો’ મળવા આવ્યા હતા. અબ્બા કહેતાં કે એ બધા પણ એમની જેમ જ ખુદાના બંદાઓ છે, પણ બસ થોડીક કટ્ટર વિચારધારા ધરાવે છે. એમણે ન જાણે અબ્બા સાથે એવી તો શું વાતો કરી, કે અબ્બા એ મુલાકાત બાદ ખોવાયેલા રહેવા લાગ્યા ! એમનું કોઈ વાતમાં ચિત્ત ચોંટતું નહીં. માસ્ટરજી સાથે પણ ચર્ચાઓ કરતી વખતે તર્ક-વિતર્કો કરતા કરતા અટકી પડતા. એમના મુંજવણભર્યા વર્તનને લઈને એક દિવસે માસ્ટરજીએ કેટકેટલુંય પૂછ્યું હતું, અને તેમણે કહ્યું હતું કે, ‘પ્રશ્ન મારો છે, માટે મને જ એનો નિર્ણય કરવા દો.’